БАҚЫЛАУ-КАССА МАШИНАЛАРЫН ҚОЛДАНУ
Қазақстан Республикасының аумағында ақшалай есеп айырысулар, егер осы бапта өзгеше белгіленбесе, модельдері бақылау-касса машиналарының тізіліміне енгізілген, деректерді тіркеу және (немесе) беру функциясы бар бақылау-касса машиналарын міндетті түрде қолдану арқылы жүргізіледі.
111-бап. Бақылау-касса машинасын қолдану
1. Бақылау-касса машинасын қолдану кезінде мынадай талаптар сақталуға тиіс:
ақшалай есеп айырысуларға байланысты қызмет басталғанға дейін бақылау-касса машинасын салық органында есепке қою жүзеге асырылады;
өткізілген тауар, орындалған жұмыс, көрсетілген қызмет үшін төленген сомаға бақылау-касса машинасының чегін немесе тауар чегін беру жүзеге асырылады;
салық органдарының лауазымды адамдарына бақылау-касса машинасына қолжетімділік қамтамасыз етіледі.
2. Бақылау-касса машинасын қолдану мыналарды көздейді:
бақылау-касса машинасы моделін касса машиналарының тізіліміне енгізу;
бақылау-касса машинасын салық органында есепке қою;
бақылау-касса машинасы чегінің мазмұнына қойылатын талаптарды сақтау;
бақылау-касса машинасының тіркеу карточкасындағы мәліметтерді өзгерту;
бақылау-касса машинасын салық органында есептен шығару;
тауарларды өткізу, жұмыстарды орындау, қызметтерді көрсету кезінде жүзеге асырылатын ақшалай есеп айырысулар туралы деректерді тіркеу және (немесе) беру функциясы бар бақылау-касса машиналарынан мәліметтерді қабылдау, сақтау, сондай-ақ оларды салық органдарына беру.
Бақылау-касса машинасын қолдану тәртібі және бақылау-касса машинасы чегінің мазмұнына қойылатын талаптар тізбесі уәкілетті органмен белгіленеді.
3. Пайдаланылатын жері бойынша салық органдарында техникалық жарамды бақылау-касса машиналары есепке қойылуға жатады.
Бақылау-касса машинасын есепке қою, оның тіркеу карточкасындағы мәліметтерді өзгерту және бақылау-касса машинасын есептен шығару салық органы тарапынан мынадай негіздердің бірі бойынша жүзеге асырылады:
фискалдық деректер операторының мәліметтері – деректерді тіркеу және (немесе) беру функциясы бар бақылау-касса машинасы бойынша;
бақылау-касса машинасын салық органында есепке қою туралы салықтық өтініш – деректерді беру функциясы жоқ бақылау-касса машинасы бойынша.
4. Бақылау-касса машинасын салық органында есептен шығару мынадай жағдайларда жүргізіледі:
сауда операцияларын жүргізу, жұмыстарды орындау, қызметтерді көрсету кезінде жүзеге асырылатын ақшалай есеп айырысуларға байланысты қызметті тоқтату;
салық төлеушіні тарату, қайта ұйымдастыру және қызметін тоқтату;
бақылау-касса машинасының техникалық ақаулы болуына байланысты оны одан әрі қолдану мүмкін болмауы;
бақылау-касса машинасын касса машиналарының тізілімінен алып тастау;
техникалық жарамды бақылау-касса машинасының моделін бақылау-касса машинасының жаңа моделіне ауыстыру;
Қазақстан Республикасының бүкіл аумағында таратылатын мерзімді баспасөз басылымдарында жарияланған жоғалғаны туралы хабарландырудың және (немесе) ішкі істер органдарына ұрланғаны туралы өтініштің көшірмесі болған кезде бақылау-касса машинасының ұрлануы немесе жоғалуы.
5. Уәкілетті орган ақпараттандыру саласындағы уәкілетті органмен келісу бойынша мыналарды белгілейді:
фискалдық деректердің әлеуетті операторына қойылатын біліктілік талаптары;
фискалдық деректер операторын тізбеге енгізу және тізбеден алып тастау тәртібі;
фискалдық деректер операторларының тізбесі.
2026 жылдан бастап бақылау-касса машиналарының чектерінің мазмұнына фискалдық есепке алуды автоматтандыруға бағытталған міндетті өзгерістер енгізілді. Осыған сәйкес БКМ чегінде міндетті түрде мыналар көрсетіледі:
тауардың, жұмыстың немесе көрсетілетін қызметтің атауы Тауарлар кодтарының номенклатурасына (ТКН) қатаң сәйкестікте;
тауардың ТКН бойынша сәйкестендіру коды;
міндетті таңбалауға жататын тауарларға енгізілген цифрлық сәйкестендіру құралдары.
Кәсіпкерлерге тауар атауларын қолмен енгізудің қажеті жоқ. БКМ қолдану кезінде тауардың штрихкодын сканерлеу жеткілікті. Барлық атаулар ТКН мемлекеттік деректер базасына (МДБ ТКН) енгізілген және фискалдық деректер операторларының (ФДО) сервистері арқылы автоматты түрде шығарылады.
Қазақстан Республикасының заңнамасына сәйкес бақылау-касса машиналарын (БКМ) және POS-терминалдарды қолдану талаптарын сақтамағаны, сондай-ақ белгіленген талаптарға сәйкес келмейтін чек бергені үшін әкімшілік жауапкершілік көзделген.
Фискалдық чекті бермегені үшін әкімшілік жауапкершілікке тартылуға жол бермеу мақсатында Арқалық қаласы бойынша Мемлекеттік кірістер басқармасы салық төлеушілерді бақылау-касса машиналарын белгіленген тәртіппен қолдануға шақырады.
Сондай-ақ кәсіпкерлерге кассалық жабдықтарын алдын ала тексеріп, қажет болған жағдайда ККМ жеткізушілерінен немесе фискалдық деректер операторларынан бағдарламалық қамтамасыз етуді жаңартуды ұсынады.
